Vykonávanie povinného zúčtovania, ohlasovania alebo obchodovania na organizovanej platforme v Austrálii je dvojfázový proces: v prvej fáze príslušný minister rozhodne o tom, či by sa tieto požiadavky mali uplatňovať na určité kategórie OTC derivátov, a v druhej fáze Austrálska komisia pre cenné papiere a investície (Australian Securities and Investments Commission – ASIC) vydáva vykonávacie predpisy a pravidlá. Postupy zmierňovania rizika v prípade OTC derivátov, ktoré sa nezúčtovávajú centrálne, vykonáva Austrálsky prudenciálny regulačný orgán (Australian Prudential Regulation Authority – APRA).

V Pravidlách ASIC v oblasti transakcií s derivátmi (ohlasovanie) 2013, ktoré boli zmenené vo februári 2015, sa zavádza povinnosť ohlasovať transakcie s OTC derivátmi. Ohlasovacia povinnosť sa v súčasnosti vzťahuje na všetky kategórie derivátových aktív a platí od decembra 2015.

Postupy zmierňovania rizika

V októbri 2016 APRA vydal prudenciálnu normu, v ktorej sa vyžaduje využívanie postupov zmierňovania rizika v prípade OTC derivátov, ktoré sa nezúčtovávajú centrálne. Na základe tohto pravidla je povinné uplatňovať niekoľko postupov zmierňovania rizika: urýchlené potvrdenie transakcií, zosúladenie portfólia, kompresia portfólia, postupy na riešenie sporov a existencia postupov na určovanie oceňovania. Deň začatia sa ešte nestanovil.

4.2.Kanada

Vykonávanie reforiem na trhoch s OTC derivátmi prebieha v dvoch paralelných líniách. Úrad hlavného kontrolóra finančných inštitúcií (Office of the Superintendent of Financial Institutions – OSFI), prudenciálny regulačný orgán Kanady, stanovuje prostredníctvom usmernení všeobecné požiadavky na federálne regulované finančné inštitúcie. Provincie a teritóriá zase zodpovedajú za trhovú reguláciu vo svojich príslušných jurisdikciách. Kanadskí správcovia cenných papierov (Canadian Securities Administrators – CSA), organizácia zastrešujúca provinciálne a teritoriálne regulačné orgány v oblasti cenných papierov, zodpovedá za koordináciu a harmonizáciu regulácie kanadských kapitálových trhov. Vypracúva právne predpisy, ktoré následne uverejňujú a vykonávajú provincie.

Zúčtovacia povinnosť

Zúčtovaciu povinnosť vykonávajú všetky provinciálne regulačné orgány v oblasti cenných papierov prostredníctvom navrhovaného národného nástroja 94-101 Povinné zúčtovanie derivátov centrálnou protistranou (navrhovaný národný nástroj NI 94-101), ktorý vypracúva CSA a na federálnej úrovni OSFI prostredníctvom svojho usmernenia B-7: Riadne postupy v oblasti derivátov, ktoré nadobudlo účinnosť v decembri 2014. Podľa usmernenia B-7 sa od federálne regulovaných finančných inštitúcií očakáva, že budú centrálne zúčtovávať štandardizované deriváty, ak je to účelné. V navrhovanom národnom nástroji NI 94-101 sa stanovuje povinné centrálne zúčtovanie určitých OTC derivátov a uvádza sa zoznam protistrán, na ktoré sa uplatňuje zúčtovacia povinnosť. Konečný predpis by sa mal prijať začiatkom roka 2017.

Ohlasovacia povinnosť

Ohlasovacia povinnosť sa vykonáva na provinciálnej úrovni prostredníctvom právnych predpisov prijatých jednotlivými provinciálnymi regulačnými orgánmi v oblasti cenných papierov. V provinciách Ontário, Quebec a Manitoba platia osobitné právne predpisy; vo všetkých ostatných provinciách (jurisdikcie MI) sa ohlasovacia povinnosť zaviedla prostredníctvom multilaterálneho nástroja 96-101 Archívy obchodných údajov a ohlasovanie údajov o derivátoch (MI 96-101). Pravidlá týkajúce sa ohlasovania obchodovania nadobudli úplnú účinnosť vo všetkých provinciách v novembri 2016. Provinciálne a multilaterálne nástroje sú v zásade zosúladené, pokiaľ ide o ohlasovaciu povinnosť, pričom sa v nich vyžaduje ohlasovanie transakcií, ktoré zahŕňajú aspoň jednu miestnu protistranu. Na federálnej úrovni sa podľa usmernenia B-7 od federálne regulovaných finančných inštitúcií vyžaduje, aby ohlasovali transakcie podľa pravidiel ohlasovania platných v provincii, v ktorej sídli ich ústredie alebo v ktorej je hlavné miesto ich podnikateľskej činnosti.

Postupy zmierňovania rizika

Na federálnej úrovni sa v usmernení B-7 úradu OSFI uvádzajú postupy zmierňovania rizika v prípade derivátov, ktoré sa nezúčtovávajú centrálne, a ich uplatňovanie na federálne regulované finančné inštitúcie. Okrem toho sa v usmernení E-22 úradu OSFI Maržové požiadavky v prípade derivátov, ktoré sa nezúčtovávajú centrálne, ktoré nadobudlo účinnosť v septembri 2016, riešia otázky, ako sú riešenie sporov a metodiky oceňovania s ohľadom na maržové požiadavky v prípade derivátov, ktoré sa nezúčtovávajú centrálne. Na provinciálnej úrovni v súčasnosti CSA vypracúva predpis o registrácii obchodníka, prostredníctvom ktorého sa účastníkom trhu s derivátmi uložia postupy zmierňovania rizika. Očakáva sa, že v roku 2017 sa tento predpis zverejní na pripomienkovanie a nadobudne účinnosť v prvom polroku 2018.

4.3.Hongkong

V Hongkongu prebieha vykonávanie reforiem trhu s OTC derivátmi ako dvojfázový proces. Regulačný rámec sa zavádza prostredníctvom primárnej legislatívy, konkrétne prostredníctvom výnosu o cenných papieroch a futures (zmena) z roku 2014, ktorým sa mení pôvodný výnos o cenných papieroch a futures (SFO) z roku 2002. Na to nadväzujú vykonávacie predpisy (t. j. pravidlá), v ktorých sa stanovujú podrobné požiadavky na povinnosti v oblasti ohlasovania, zúčtovania a obchodovania a ktoré vypracúva Komisia pre cenné papiere a futures (Securities and Futures Commission – SFC) so súhlasom Hongkonského orgánu menovej politiky (Hong Kong Monetary Authority – HKMA) a po konzultácii s tajomníkom pre finančné záležitosti.

Zúčtovacia povinnosť

V zmene výnosu sa zavádza záväzná povinnosť zúčtovávať transakcie s OTC derivátmi. Na základe splnomocňujúcich ustanovení sa od dotknutých osôb vyžaduje, aby zúčtovávali transakcie s určitými OTC derivátmi prostredníctvom určenej centrálnej protistrany v súlade so zúčtovacími pravidlami. Vykonávanie tejto povinnosti bude prebiehať postupne v jednotlivých fázach. Pravidlá pre prvú fázu nadobudli účinnosť v septembri 2016.

Ohlasovacia povinnosť

V zmene výnosu sa stanovuje aj ohlasovacia povinnosť. Dotknutá osoba musí ohlásiť príslušné transakcie s OTC derivátmi HKMA v súlade s požiadavkami stanovenými v pravidlách ohlasovania. Prvá fáza ohlasovania sa uplatňuje na obmedzený počet typov derivátov a na trochu väčší okruh osôb ako v prípade zúčtovacej povinnosti . Podľa pravidiel platných v druhej fáze sa rozsah produktov rozširuje tak, že pokrýva všetkých päť kategórií aktív, a rozširuje sa aj rozsah informácií, ktoré treba ohlasovať pri jednotlivých transakciách. Rozsah dotknutých osôb ostáva nezmenený. Druhá fáza ohlasovania sa začne v júli 2017.

Postupy zmierňovania rizika

V Hongkongu sa počíta so zavedením dvoch súborov noriem na zmierňovanie rizika. Prvý súbor, ktorý vypracuje SFC, sa bude uplatňovať len na obchodné spoločnosti s licenciou od SFC podľa SFO. Konzultácia o návrhoch noriem sa uskutoční v roku 2017. Druhý súbor noriem vypracoval HKMA a uplatňuje sa na inštitúcie, ktoré majú povolenie od HKMA podľa výnosu o bankovníctve. Vykonávanie týchto noriem malo pôvodne začať už v septembri 2016. V auguste 2016 však HKMA odložil začiatok vykonávania vzhľadom na podobné oneskorenia, ktoré oznámili ostatné významné jurisdikcie.

4.4.Mexiko